Președintele PNL Suceava, Gheorghe Flutur, care candidează pentru un nou mandat de președinte al Consiliului Județean Suceava, a participat la lansarea candidaturii liberalului Daniel Ţîcșa pentru funcția de primar al comunei Dorna Candrenilor. La eveniment au fost prezenți mai mulți fermieri din Dorna Candrenilor, oameni de afaceri și locuitori ai comunei, care nu au uitat că administrația liberală a adus apă, canalizare și a asfaltat străzi în urmă cu câțiva ani.
„Interesant este proiectul ambițios al lui Daniel Ţîcșa de a organiza fermierii și gospodăriile țărănești, existând un exemplu de succes al primarului liberal de la Șaru Dornei, Cătălin Iordache, care a organizat fermierii în Asociația Crescătorilor de Animale. Aceasta colectează în prezent în jur de 3.000 de litri de lapte pe zi și este dotată cu echipamente și tancuri de răcire, plătind fermierilor 1,35 lei pe litru, spre deosebire de Dorna Candrenilor, unde se plătește doar 90 de bani pe litru. Deci, se poate și mai bine”, a spus Gheorghe Flutur. El a arătat că la Dorna Candrenilor se dorește organizarea pe modelul primăriei liberale de la Ciocănești, unde fermierii sunt asociați pentru folosirea pășunilor montane și plătesc doar 200 de lei pe lună pentru pășunat pe cap de animal. Asta în timp ce la Dorna Candrenilor se plătește între 800 și 1000 de lei pe lună. În cadrul întâlnirii electorale, candidatul liberal Daniel Ţîcșa a declarat că propune și extinderea rețelei de apă și canalizare, deoarece stațiunea turistică Dorna Candrenilor merită acest lucru.
În cuvântul său, liderul PNL Suceava, Gheorghe Flutur, și-a exprimat îngrijorarea sa față de situația actuală: „este absolut îngrijorător și nu înțeleg de ce o primărie care încasează venituri semnificative din exploatarea celor 4.200 hectare de pădure, de peste un milion de euro pe an și încă un milion de euro pe an din apa minerală și piatră, și care are un buget considerabil, împrumută 1,4 milioane de euro în loc să investească în extinderea rețelei de apă și canalizare în restul comunei. Liberalii au soluții pentru această comună foarte bogată, cu multe resurse naturale care contribuie la bugetul primăriei. În zilele următoarele vom prezenta, astfel încât oamenii să vadă că soluțiile liberale reprezintă viitorul pentru Dorna Candrenilor”, a transmis Gheorghe Flutur.